ଏମିତି କଥା କେବେ ଶୁଣିଛନ୍ତି, ସ୍କୁଲ କର୍ତ୍ତୃପକ୍ଷ ସରକାରଙ୍କୁ ନିଶ୍ଚିତ କରିବେ ଯେ, ବି\nଏଇ ଭାରତରେ\t December 23rd, 00:00 AM December 23rd, 00:00 AM\nଏମିତି କଥା କେବେ ଶୁଣିଛନ୍ତି, ସ୍କୁଲ କର୍ତ୍ତୃପକ୍ଷ ସରକାରଙ୍କୁ ନିଶ୍ଚିତ କରିବେ ଯେ, ବିଦ୍ୟାଳୟରେ ପଢୁଥିବା ସବୁ ପିଲାଙ୍କ ଘରେ ଶୌଚାଳୟ ଅଛି? ଘରେ ଶୌଚାଳୟ ଥିଲେ ପିଲାଙ୍କୁ ପ୍ରଦାନ କରାଯିବ ସେମାନଙ୍କ ପରୀକ୍ଷାର ମାର୍କଶିଟ୍। ଆପଣ ଭାବିପାରନ୍ତି, ସ୍କୁଲ କର୍ତ୍ତୃପକ୍ଷ ଏ ଶୌଚାଳୟ ପ୍ରସଙ୍ଗରେ ମୁଣ୍ଡ ପୂରାଉଛନ୍ତି କାହିଁକି। କିନ୍ତୁ ସେମାନେ କ'ଣ କରିବେ? ଏଭଳି ନିର୍ଦ୍ଦେଶ ସ୍କୁଲ ଇନ୍ସପେକ୍ଟରଙ୍କ ନିକଟରୁ ସବୁ ସ୍କୁଲକୁ ପଠାଯାଇଛି। ଏହାକୁ ନେଇ ପଶ୍ଚିମ ଦିନାଜପୁର ଜିଲାର ପ୍ରାୟ ୮ଟି ବ୍ଲକ୍ବାସିନ୍ଦା ଏବେ ଚିନ୍ତାରେ। ପଶ୍ଚିମବଙ୍ଗ ସରକାରଙ୍କ ପକ୍ଷରୁ ଚାଲିଛି 'ମିଶନ ନିର୍ମଳ ବାଂଲା' କାର୍ଯ୍ୟକ୍ରମ। ପ୍ରତି ପରିବାରରେ ଶୌଚାଳୟ ନିଶ୍ଚିତ କରିବା ଏହି କାର୍ଯ୍ୟକ୍ରମର ଉଦ୍ଦେଶ୍ୟ। ପ୍ରଶାସନ ଏହି ମିଶନକୁ କିପରି ସଫଳ କରିବ ସେଥିପାଇଁ ପ୍ରାଣପଣେ ଉଦ୍ୟମ କରୁଛି। ଏଥିରୁ ବାଦ୍ ପଡିନାହାନ୍ତି ପଶ୍ଚିମ ଦିନାଜପୁର ଜିଲାର ସ୍କୁଲ ଇନ୍ସପେକ୍ଟରମାନେ। ସେମାନେ ସବୁ ସ୍କୁଲକୁ ନିର୍ଦ୍ଦେଶାବଳୀ ପଠାଇଛନ୍ତି। ଯେଉଁ ପରିବାରରେ ଶୌଚାଳୟ ନାହିଁ ସେହି ପରିବାରର ପିଲାଙ୍କୁ ମାର୍କଶିଟ୍ ଇସ୍ୟୁ କରନାହିଁ। ଘରେ ଶୌଚାଳୟ ଅଛି କି ନାହିଁ ତାହାର ପ୍ରମାଣ ସେମାନେ ପଞ୍ଚାୟତ ଅଫିସରୁ ଲିଖିତ ଭାବେ ଆଣି ସ୍କୁଲରେ ଜମା କଲେ ପିଲାଙ୍କୁ ମିଳିବ ମାର୍କଶିଟ୍। ଏଭଳି ନିର୍ଦ୍ଦେଶାବଳୀ ପାଇବା ପରେ ଅଡୁଆରେ ପଡିଛନ୍ତି ସ୍କୁଲ କର୍ତ୍ତୃପକ୍ଷ। ଅନେକ ଗରିବ ପିଲା ସ୍କୁଲରେ ପଢୁଛନ୍ତି, ଯେଉଁମାନଙ୍କ ଘରେ ଶୌଚାଳୟ ନାହିଁ। କେତେକ ଅଭିଭାବକ ସ୍କୁଲରୁ ମିଳୁଥିବା ଏହି ନିର୍ଦ୍ଦେଶକୁ ସମର୍ଥନ କରୁଥିବା ବେଳେ ଶୌଚାଳୟ କରି ନ ଥିବା ଅଭିଭାବକମାନେ ଏ ନେଇ ପ୍ରଶ୍ନ ଉଠାଇଛନ୍ତି। କିନ୍ତୁ ସ୍କୁଲ କର୍ତ୍ତୃପକ୍ଷ ନାଚାର। ସ୍କୁଲ ଅଧିକାରୀଙ୍କ ନିର୍ଦ୍ଦେଶ ନ ମାନିଲେ ଚାକିରି ଯିବାର ଭୟ ସେମାନଙ୍କୁ ଘାରିଲାଣି।
